ՀԱՅՏԱՐԱՐՈՒԹՅՈՒՆ

ՀՀ կրթության, գիտության, մշակույթի և սպորտի նախարարությունը (այսուհետ՝ Նախարարություն) հայտարարում է Հայաստանի Հանրապետության 2021 թվականի երիտասարդական մայրաքաղաքի մրցույթ:

**Մրցույթի մասնակիցներն են** Հայաստանի Հանրապե­տության համայնքի կարգավիճակ ունեցող քաղաքները կամ համայնքի կազմի մեջ մտնող քաղաքները:

Մրցույթի հայտերն ընդունվում են մինչև **2020 թվականի հունվարի 24-ից փետրվարի 14-ը ներառյալ:**

Մրցույթի նպատակներն են՝

1. զարգացնել երիտասարդական նախաձեռնողականության, երիտասարդական քաղաքականության ոլորտում համայնքների միջև բարեխիղճ և գործընկերային հարաբերու­թյունները` ինչպես տեղական և հանրապետական, այնպես էլ միջազգային մակարդակում.
2. խրախուսել Հայաստանի Հանրապետության համայնքային իշխանություններին՝ տեղական մակարդակում մշակելու արդյունավետ երիտասարդական քաղաքականություն.
3. նպաստել մարզերում երիտասարդական կազմակերպությունների և ենթակառույցների զարգացմանը:

Մրցույթն իրականացվում է հետևյալ փուլերով՝

1. **Հայտերի ընդունում**.

Հայտը [(հայտի ձևը կցվում է](http://escs.am/files/files/2020-01-24/2fe90cce8a58d55967aab00f16bf64d3.doc)) ներկայացվում է Նախարարություն՝ համայնքի ղեկավարի գրությամբ՝ կցելով նաև աջակցության նամակները:

Հայտը ներկայացվում է համայնքապետարանի կողմից համայնքում երիտասարդական ոլորտում գործունեություն ծավալող առնվազն երկու հասարակական կազմակերպության հետ համագործակցությամբ:

Յուրաքանչյուր մասնակից կարող է ներկայացնել մեկից ոչ ավել հայտ:

Նույն համայնքը չի կարող երկու անգամ անընդմեջ ճանաչվել երիտասարդական մայրաքաղաք:

 Երևան քաղաքը մրցույթին մասնակցել չի կարող:

Հայտը պետք է բաղկացած լինի հետևյալ փաստաթղթերից.

1. լրացված հայտ,
2. համայնքի ղեկավարի գրությունը մրցույթին մասնակցելու մասին, որը կներառի հետևյալ բաղադրիչները.
3. համայնքապետարանի աջակցելու պատրաստակամությունը իրականացվող ծրագրերին,
4. տեղեկատվություն քաղաքային ենթակառուցվածքների մասին` հյուրանոցներ, դահլիճներ, մարզական, մշակույթի կենտրոններ, ներքաղաքային և միջքաղաքային տրանս­պորտ, ժամանցի վայրեր և այլն՝ կցելով համապատասխան լուսանկար և/կամ տեսանյութեր։

Հայտում պետք է ընդգրկված լինեն քաղաքի` Նախարարության հետ համատեղ իրականացվելիք երեք մակարդակի միկրոծրագրեր՝

1. **քաղաքային** նշանակության (Նախարարության համաֆինանսավորման չափը՝ 300000 ՀՀ դրամ),
2. **մարզային** նշանակության՝ ապահովելով գյուղական համայնքների ներգրավումը (Նախարարության համաֆինանսավորման չափը՝ 500000 ՀՀ դրամ)
3. **հանրապետական** նշանակության (Նախարարության համաֆինանսավորման չափը՝ 700000 ՀՀ դրամ):

Հայտին կից անհրաժեշտ փաստաթղթերի [ցանկը կցվում է](http://escs.am/files/files/2020-01-24/9ef82a5301e1b04d63ab2e8a53c40289.doc):

1. **Հայտերի գնահատում,** որը բաղկացած է երկու մասից՝ կարճ հաղորդագրությամբ (SMS) քվեարկություն և հայտերի փորձագիտական գնահատում` տեղում ուսումնասիրությունների արդյունքում:

Հայտերի գնահատումն իրականացվում է ըստ հետևյալ չափանիշների՝

1. ներկայացված միկրոծրագրերի համապատասխանությունը երիտասարդական պետական քաղաքականության առաջնայնություններին,
2. երիտասարդական երկարաժամկետ ծրագրերի իրականացումը,
3. երիտասարդական կենտրոնների առկայությունը,
4. մարզական, մշակութային և ժամանցի հաստատությունների ենթակառուցվածք­ների առկայությունը,
5. մարզի և համայնքի հասարակական կյանքում երիտասարդական կազմակերպու­թյունների, նախաձեռնող խմբերի ներգրավվածությունը,
6. վերջին հինգ տարում տեղական ինքնակառավարման մարմինների և համայնքային կազմակերպու­թյունների կողմից համայնքային բյուջեից սուբսիդիաների, ինչպես նաև դրամաշնորհային ծրագրերի, բարեգործական հիմնադրամների և ոչ առևտրային կազմակերպությունների մրցույթ­ների շրջանակներում լրացուցիչ ֆինանսական միջոցների ներգրավմամբ երիտասարդական ծրագրերը,
7. տեղեկան ինքնակառավարման մարմինների կողմից երիտասարդական նախաձեռնությունների նպատակային աջակցությունը,
8. տեղական ինքնակառավարման մարմիններում երիտասարդների ներգրավվածու­թյան աստիճանը,
9. ներկայացված միկրոծրագրերի իրատեսականությունը,
10. ներկայացված միկրոծրագրերի շարունակականության ապահովման մեխանիզմները:

Ծրագրերը պետք է համապատասխանեն հետևյալ առաջնահերթություններից առնվազն մեկին՝

* 1. **ՀՀ հասարակական-քաղաքական, սոցիալ-տնտեսական, մշակութային կյանքին երիտասարդների մասնակցության խթանում.**
	2. **Երիտասարդության զբաղվածության և սոցիալ-տնտեսական հիմնախնդիրների լուծման համար անհրաժեշտ մեխանիզմների մշակում.**
	3. **Երիտասարդների շրջանում առողջ ապրելակերպի խթանում, աջակցություն երիտասարդ ընտանիքներին.**
	4. **Կրթության շարունակականություն և ոչ ֆորմալ կրթության ճանաչելիություն.**
	5. **Աջակցություն միջազգային երիտասարդական համագործակցությանը և միջմշակութային երկխոսության զարգացմանը, երիտասարդների շարժունության խրախուսում.**
	6. **Հետազոտությունների միջոցով երիտասարդության տարբեր շերտերի կարիքների գնահատում և երիտասարդական քաղաքականությանն առնչվող իրավական դաշտի շարունակական կատարելագործում:**

Հաստատված ձևի խախտումներով և սույն հայտարարությամբ նախանշված ժամկետից ուշ ներկայացված հայտերը չեն դիտարկվի:

Փորձագիտական գնահատման և կարճ հաղորդագրությամբ (SMS) քվեարկության արդյունքում «Հայաստանի Հանրապետության 2021 թվականի երիտասարդական մայրաքաղաք» մրցույթի կազմկոմիտեն կամփոփի արդյունքները և ՀՀ 2021 թվականի երիտասարդական մայրաքաղաք կհռչակվի առավելագույն միավորներ հավաքած քաղաքը:

Հավասար միավորների դեպքում թեկնածու քաղաքը կորոշվի կազմկոմիտեի անդամների կողմից՝ բաց քվեարկությամբ:

Մրցույթի արդյունքների վերաբերյալ տեղեկատվությունը Նախարարության պաշտոնական կայքում կտեղադրվի Մրցույթի արդյունքների ամփոփումից հետո` 10 օրվա ընթացքում: